ભારત રત્ન અને નોબેલ શાંતિ પુરસ્કારથી સન્માનિત મધર ટેરેસા સમગ્ર વિશ્વમાં ચૅરિટેબલ કાર્યોનો ચહેરો બની ગયાં છે. વિશ્વમાં તેમના ચાહકોનો કોઈ પાર નથી. ઈવન તેમને સંતની ઉપાધિ અપાવવામાં નિમિત્ત બનેલી મોનિકા બસરા તો આ સમાચારની જાહેરાત પછી સતત હર્ષાશ્રુ વહાવી રહી છે. પરંતુ મધરના ચમત્કારોનો છેદ ઉડાડનારાઓ અને તેમની ટીકા કરનારાઓની પણ કોઈ જ કમી નથી. ખુદ મોનિકા બસરાનો ઇલાજ કરનારા ડૉક્ટર રંજન મુસ્તફીએ ન્યુ યૉર્ક ટાઇમ્સને કહેલું કે મોનિકાને થયેલી ગાંઠ કૅન્સરની નહીં બલકે ટીબીને કારણે થઈ હતી અને એને મટાડવા માટે તેમણે પોતે જ મોનિકાને નવ મહિનાથી એક વર્ષ સુધી દવાઓ પણ આપેલી. ટાઇમ મૅગેઝિનમાં પણ છપાઈ ચૂકેલા આ અહેવાલમાં મોનિકાના પતિને પણ એવું કહેતો ટાંકવામાં આવ્યો છે કે તેની પત્નીને ચમત્કારે નહીં, પણ ડૉક્ટરોએ સાજી કરી છે.